Zuma moet sê oor beweerde aanslag op lewe, eis partyPres. Jacob Zuma. Foto: Kopano Tlape/GCIS Corné Mulder, hoofsweep van die VF Plus, sê die geheimhouding rondom die beweerde aanslag op die lewe van pres. Jacob Zuma is onaanvaarbaar en dat dié bewerings ŉ ernstige aangeleentheid is wat deeglik ondersoek moet word. Mulder het gesê die president het dié week in ŉ regstreekse uitsending op televisie “vir die eerste keer self gesê” dat iemand hom glo met ŉ sterk soort gif probeer vergiftig het. “Die VF Plus wil verneem of hierdie voorval ondersoek word,” sê Mulder. “ŉ Aanslag op die president se lewe is uiteraard ŉ baie ernstige saak.” Pres. Zuma het volgens Mulder op ŉ vraag oor wie vir die aanslag verantwoordelik kon wees, gesê dat hy “baie vyande” het of dat dit moontlik ook “koloniale magte” kon wees. Mulder het gesê die party dring daarop aan om te hoor of die presidensie al ŉ klag by die polisie ingedien het. “Indien nie, waarom nie? Dit is belangrik om oop kaarte te speel oor die aangeleentheid en oor die vordering van die ondersoek.”